《将北征书示同志》
明代·李之世

夙昔综文苑，委志赴明时。姓名误通籍，六载乃于兹。

栖迟两遭误，抱璞翻自疑。投策返故林，开径剪茆茨。

容膝谅可安，宁复较崇庳。北窗纳远岫，南荣列秀蕤。

幽谷变时禽，芳塘漾碧漪。对此欣有悟，偃息忘其疲。

倦鸟思安巢，岂不恋旧枝。云胡牵远役，行与家山辞。

云萝恰相恋，猿鹤有馀悲。登堂慰慈母，且复念群儿。

中馈久无人，寒燠谁当知。童仆三五辈，各各顾其私。

居者自为欢，行者惨不怡。残书粗检点，琴剑莽无姿。

敝絮足禦寒，裋褐固其宜。曰余婴世网，业已谢耘耔。

干世非长略，征途杳何之。自咤还自哂，书为同调贻。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。